

**ข้อบังคับมหาวิทยาลัยธรรมศาสตร์**

**ว่าด้วยการจัดตั้งและบริหารกองทุนค่าธรรมเนียมการศึกษาเพื่อการพัฒนามหาวิทยาลัย พ.ศ. ๒๕๖๔**

**------------------------------------------------**

โดยที่เป็นการสมควรให้มีข้อบังคับมหาวิทยาลัยธรรมศาสตร์ว่าด้วยการจัดตั้งและบริหาร
กองทุนค่าธรรมเนียมการศึกษาเพื่อการพัฒนามหาวิทยาลัย ซึ่งคณะกรรมการการเงิน ได้พิจารณา
โดยอาศัยอำนาจตามข้อ ๕๒ ของข้อบังคับมหาวิทยาลัยธรรมศาสตร์ว่าด้วยการบริหารการเงิน
งบประมาณ และการบัญชี พ.ศ. ๒๕๖๔ และให้ความเห็นชอบแล้ว ในคราวประชุมครั้งที่ ๓/๒๕๖๔
เมื่อวันที่ ๒๐ สิงหาคม ๒๕๖๔

อาศัยอำนาจตามความในมาตรา ๒๓ (๒) และ (๔) แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ สภามหาวิทยาลัยในการประชุมครั้งที่ ๙/๒๕๖๔ เมื่อวันที่ ๓๐ สิงหาคม ๒๕๖๔ จึงเห็นชอบให้ออกข้อบังคับไว้ ดังนี้

 **ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการจัดตั้งและบริหารกองทุนค่าธรรมเนียมการศึกษาเพื่อการพัฒนามหาวิทยาลัย พ.ศ. ๒๕๖๔”

 **ข้อ ๒** ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

 **ข้อ ๓** ในข้อบังคับนี้

 “มหาวิทยาลัย” หมายความว่า มหาวิทยาลัยธรรมศาสตร์

 “อธิการบดี ” หมายความว่า อธิการบดีมหาวิทยาลัยธรรมศาสตร์

 “กองทุน” หมายความว่า กองทุนค่าธรรมเนียมการศึกษาเพื่อการพัฒนามหาวิทยาลัย

 “คณะกรรมการบริหารกองทุน” หมายความว่า คณะกรรมการบริหารกองทุนค่าธรรมเนียมการศึกษาเพื่อการพัฒนามหาวิทยาลัย

 “คณะ” หมายความรวมถึงวิทยาลัย และสถาบันของมหาวิทยาลัยธรรมศาสตร์ที่มีหน้าที่จัดการเรียนการสอน แต่ไม่รวมถึงผู้อำนวยการสถาบันเทคโนโลยีนานาชาติสิรินธร

 “คณบดี” หมายความรวมถึง ผู้อำนวยการสถาบันของมหาวิทยาลัยธรรมศาสตร์ที่มีหน้าที่จัดการเรียนการสอนแต่ไม่รวมถึงผู้อำนวยการสถาบันเทคโนโลยีนานาชาติสิรินธร

 “คณะกรรมการประจำคณะ” หมายความรวมถึงคณะกรรมการประจำวิทยาลัย และสถาบันของมหาวิทยาลัยธรรมศาสตร์ที่มีหน้าที่จัดการเรียนการสอน แต่ไม่รวมถึงผู้อำนวยการสถาบันเทคโนโลยีนานาชาติสิรินธร

 **ข้อ ๔** ให้อธิการบดีรักษาการให้เป็นไปตามระเบียบนี้

**หมวด ๑**

**การจัดตั้งกองทุนและคณะกรรมการบริหาร**

 **ข้อ ๕** ให้จัดตั้งกองทุนค่าธรรมเนียมการศึกษาเพื่อการพัฒนามหาวิทยาลัยขึ้น โดยให้นำเงินค่าธรรมเนียมการศึกษาเพื่อการพัฒนา ที่จัดเก็บจากนักศึกษามหาวิทยาลัยธรรมศาสตร์ตามระเบียบข้อบังคับที่สภามหาวิทยาลัยธรรมศาสตร์ให้ความเห็นชอบเข้าเป็นรายได้กองทุน

 **ข้อ ๖** เงินกองทุนและดอกผลให้ใช้ได้เพื่อประโยชน์ในการพัฒนามหาวิทยาลัยหรือการพัฒนาคุณภาพการศึกษา หรือการพัฒนาวิชาการในสาขาวิชาที่ได้รับงบประมาณสนับสนุนไม่เพียงพอ หรือการพัฒนาระบบการจัดการศึกษา หรือการพัฒนาทางกายภาพที่จะเป็นประโยชน์โดยตรงต่อนักศึกษามหาวิทยาลัยธรรมศาสตร์

 **ข้อ ๗** รายได้และทรัพย์สินของกองทุน มีดังนี้

1. เงินค่าธรรมเนียมการศึกษาเพื่อการพัฒนาที่เรียกเก็บจากนักศึกษา
2. เงินและทรัพย์สินซึ่งมีผู้บริจาคให้
3. รายได้หรือผลประโยชน์จากการลงทุน
4. รายได้อื่นๆ

 **ข้อ ๘** ให้มีคณะกรรมการบริหารกองทุนค่าธรรมเนียมการศึกษาเพื่อการพัฒนามหาวิทยาลัยขึ้น ประกอบด้วย อธิการบดีเป็นประธาน รองอธิการบดีที่รับผิดชอบการวางแผนพัฒนามหาวิทยาลัยและรองอธิการที่รับผิดชอบด้านการนักศึกษา เป็นรองประธาน และกรรมการผู้ทรงคุณวุฒิที่อธิการบดีแต่งตั้งอีกไม่เกิน ๑๑ คน เป็นกรรมการ

 ให้อธิการบดีแต่งตั้งผู้ปฏิบัติงานในมหาวิทยาลัยในกองกิจการนักศึกษาคนหนึ่งเป็นเลขานุการคณะกรรมการบริหาร และผู้ปฏิบัติงานในมหาวิทยาลัยในกองแผนงานคนหนึ่งเป็นผู้ช่วยเลขานุการคณะกรรมการบริหารกองทุน

 อธิการบดีอาจแต่งตั้งผู้ทรงคุณวุฒิอื่นเป็นที่ปรึกษาคณะกรรมการบริหารได้

 ให้คณะกรรมการบริหารกองทุนและที่ปรึกษาที่อธิการบดีแต่งตั้ง มีวาระในการดำรงตำแหน่งคราวละ ๓ ปี

  **หมวด ๒**

 **การบริหารกองทุน**

 **ข้อ ๙** ให้คณะกรรมการบริหารกองทุน มีอำนาจหน้าที่บริหารกองทุนค่าธรรมเนียมการศึกษาเพื่อการพัฒนามหาวิทยาลัยให้เป็นไปตามวัตถุประสงค์ โดยเฉพาะอย่างยิ่งให้มีอำนาจหน้าที่ดังต่อไปนี้

 (๑) พิจารณาอนุมัติการจัดสรรเงินกองทุนและดอกผลตามหลักเกณฑ์ที่กำหนดในข้อบังคับนี้

 (๒) พิจารณาความเหมาะสมของโครงการที่ขออนุมัติดำเนินการ โดยใช้เงินจากกองทุน

 (๓) พิจารณาดำเนินการเกี่ยวกับการนำเงินกองทุนไปลงทุนหาผลประโยชน์ภายในขอบเขตที่ระบุไว้ในข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ และการบัญชี

 (๔) พิจารณากำหนดหลักเกณฑ์วิธีปฏิบัติและอัตราค่าใช้จ่ายตามความจำเป็นและเหมาะสม โดยทำเป็นประกาศมหาวิทยาลัย

 (๕) ดำเนินการอื่นใดตามที่กำหนดไว้ในข้อบังคับนี้

 **ข้อ ๑๐** ให้จัดสรรเงินกองทุนจำนวนร้อยละห้าของเงินค่าธรรมเนียมการศึกษาเพื่อการพัฒนามหาวิทยาลัยที่จัดเก็บได้จากนักศึกษาของแต่ละคณะในแต่ละภาคการศึกษาให้เข้าเป็นเงินทุนสะสมของมหาวิทยาลัย

 **ข้อ ๑๑** ให้จัดสรรเงินกองทุนส่วนที่เหลือจากข้อ ๑๐ ในอัตราร้อยละเจ็ดสิบของเงินค่าธรรมเนียมการศึกษาเพื่อการพัฒนาที่จัดเก็บได้จากนักศึกษาของแต่ละคณะ ให้แก่คณะนั้น ๆ ภายใน ๑ เดือน นับแต่วันสุดท้ายของวันลงทะเบียนการศึกษา เพื่อเป็นกองทุนของคณะสำหรับดำเนินการตามโครงการที่คณะกรรมการประจำคณะเสนอและได้รับความเห็นชอบจากอธิการบดี

 เงินกองทุนส่วนที่เหลือหลังจากจัดสรรตามวรรคหนึ่ง คณะกรรมการบริหารอาจจัดสรรให้สำหรับโครงการของคณะที่ไม่มีการจัดเก็บค่าธรรมเนียมการศึกษาเพื่อการพัฒนาหรือคณะที่มีสัดส่วนของเงินที่จะได้รับตามวรรคหนึ่งไม่เพียงพอ หรือจัดสรรให้แก่โครงการของสำนักงานอธิการบดี ทั้งนี้ตามหลักเกณฑ์ที่กำหนดไว้ในหมวด ๔ ก็ได้

 **ข้อ ๑๒** ให้คณะกรรมการบริหารหรือคณะกรรมการประจำคณะ พิจารณาจัดสรรเงินกองทุนภายในกรอบอย่างใดอย่างหนึ่งหรือหลายอย่าง ดังต่อไปนี้

1. เพื่อปรับปรุงห้องเรียนและห้องปฏิบัติการต่างๆ
2. เพื่อผลิตตำรา เอกสารประกอบการสอนและสื่อการสอน
3. เพื่อพัฒนางานบริการศึกษาด้วยเทคโนโลยีสมัยใหม่
4. เพื่อจัดซื้ออุปกรณ์และสื่อเพื่อการเรียนการสอน
5. เพื่อพัฒนาห้องสมุด
6. เพื่อสนับสนุนการวิจัยเพื่อการเรียนการสอน
7. เพื่อเพิ่มพูนคุณภาพทางวิชาการและสวัสดิการ ตลอดจนส่งเสริมการทำกิจกรรมเสริมหลักสูตรของนักศึกษา
8. เพื่อสนับสนุนการฝึกภาคปฏิบัติของนักศึกษา
9. เพื่อการพัฒนาในลักษณะอื่นตามที่คณะกรรมการบริหารเห็นสมควร

**ข้อ ๑๓** ให้กองคลัง มหาวิทยาลัยธรรมศาสตร์และคณะที่ได้รับจัดสรร มีหน้าที่รับเงินจ่ายเงินและเก็บรักษาเงินกองทุน ตลอดจนการปฏิบัติทางบัญชีให้ถูกต้อง

**ข้อ ๑๔** คณบดีเป็นผู้รับผิดชอบดูแลการใช้จ่ายเงินกองทุนที่คณะได้รับการจัดสรรจากมหาวิทยาลัยตามข้อ ๑๑ วรรคหนึ่งให้เป็นไปตามโครงการ และประมาณการรายจ่ายที่คณะกรรมการประจำคณะและอธิการบดีให้ความเห็นชอบ

 สำหรับเงินกองทุนที่จัดสรรให้สำหรับโครงการและประมาณการรายจ่าที่ได้รับการจัดสรรตามข้อ ๑๑ วรรคสอง ให้อธิการบดีเป็นผู้รับผิดชอบดูแลการใช้จ่ายเงินให้เป็นไปตามโครงการที่ได้รับอนุมัติ

  **หมวด ๓**

 **โครงการที่ขอความเห็นชอบในการจัดสรรเงินกองทุนจากอธิการบดี**

 **ข้อ ๑๕** โครงการที่ขอรับการจัดสรรเงินกองทุนเพื่อการพัฒนามหาวิทยาลัยในส่วนที่ได้รับการจัดสรรให้แก่คณะ ตามข้อ ๑๑ วรรคหนึ่ง ให้คณะกรรมการประจำคณะเป็นผู้พิจารณาให้ความเห็นชอบโครงการ ทั้งนี้โดยให้คณะกรรมการประจำคณะทำหน้าที่คณะกรรมการบริหาร สำหรับกรณีดังกล่าวนี้

 **ข้อ ๑๖** เมื่อคณะกรรมการประจำคณะให้ความเห็นชอบแล้วให้เสนอโครงการดังกล่าวต่ออธิการบดีเพื่อพิจารณาให้ความเห็นชอบ

 ในกรณีที่อธิการบดีมิได้ทักท้วงดำเนินงานของโครงการใด หรือไม่ได้แจ้งให้คณะทราบผลการพิจารณาภายในสามสิบวันนับแต่วันที่อธิการบดีได้รับโครงการที่คณะกรรมการประจำคณะให้ความเห็นชอบแล้ว ให้ถือว่าอธิการบดีให้ความเห็นชอบในโครงการที่คณะเสนอ

 **ข้อ ๑๗** ให้คณบดีมีอำนาจดำเนินการเกี่ยวกับการนำเงินกองทุนที่ยังมิได้ใช้จ่ายไปลงทุนหาผลประโยชน์ได้ภายในขอบเขตที่ระบุไว้ในข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ และการบัญชี

 **หมวด ๔**

 **โครงการที่ขอรับการจัดสรรเงินกองทุนต่อคณะกรรมการบริหาร**

 **ข้อ ๑๘** ให้คณะและหน่วยงานในสำนักงานอธิการบดีที่ประสงค์ขอรับการจัดสรรเงินกองทุนเสนอโครงการที่จะขอรับการจัดสรรเงินกองทุนที่อยู่ในความรับผิดชอบต่อคณะกรรมการบริหารภายในเดือนสิงหาคม เพื่อให้ทันกับการใช้เงินกองทุนในปีการศึกษานั้น

 **ข้อ ๑๙** ให้คณะกรรมการบริหาร เป็นผู้พิจารณาอนุมัติโครงการและจัดสรรเงินกองทุนตามอัตราและจำนวนที่คณะกรรมการบริหารเห็นสมควรให้แก่โครงการต่าง ๆ ที่คณะและส่วนงานในสำนักงานที่มีหน้าที่หลักด้านการให้บริการและสนับสนุนการบริหารมหาวิทยาลัยเสนอ

 **ข้อ ๒๐** คณะหรือส่วนงานในสำนักงานที่มีหน้าที่หลักด้านการให้บริการและสนับสนุนการบริหารมหาวิทยาลัย อาจเสนอโครงการมาเพื่อขอรับการจัดสรรเงินกองทุนเป็นการเพิ่มเติม หรือขอเปลี่ยนแปลงโครงการที่ได้รับการจัดสรรเงินกองทุนแล้วต่อคณะกรรมการบริหารก็ได้

 การเสนอโครงการเพื่อการรับการจัดสรรเงินกองทุนเป็นการเพิ่มเติมหรือการขอเปลี่ยนแปลงโครงการจะต้องกระทำภายในเดือนมกราคม และจะต้องเป็นไปตามขั้นตอนและหลักเกณฑ์ที่กำหนดในหมวดนี้

  **หมวด ๕**

 **การควบคุมตรวจสอบ**

 **ข้อ ๒๑** หลักเกณฑ์การจัดทำโครงการเพื่อขอรับการจัดสรรเงินกองทุน ขั้นตอนวิธีปฏิบัติ และอัตราค่าใช้จ่ายตามความจำเป็นและเหมาะสม ให้เป็นไปตามที่อธิการบดีกำหนดโดยทำเป็นประกาศมหาวิทยาลัย

 **ข้อ ๒๒** ให้อธิการบดีและคณบดีรายงานผลการปฏิบัติงานตามโครงการที่ได้รับจัดสรรและสถานะทางการเงินของกองทุน ตลอดทั้งความคาดหมายเกี่ยวกับการจัดเก็บค่าธรรมเนียมการศึกษาเพื่อการพัฒนา และแนวทางการจัดสรรเงินกองทุนในปีต่อไป ให้สภามหาวิทยาลัยทราบทุกสิ้นปีงบประมาณรายจ่ายจากรายได้ของมหาวิทยาลัย

 **ข้อ ๒๓** ให้งานตรวจสอบภายในตรวจสอบงบการเงินของกองทุน แล้วรายงานต่ออธิการบดี เพื่อเสนอต่อสภามหาวิทยาลัย ภายในกำหนดเวลาที่ระบุไว้ในข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ และการบัญชี

 **ข้อ ๒๔** ในกรณีที่ข้อบังคับนี้มิได้บัญญัติหลักเกณฑ์ในเรื่องใดไว้โดยเฉพาะให้ปฏิบัติตามข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ และการบัญชี โดยอนุโลม

 **บทเฉพาะกาล**

 **ข้อ ๒๕** ให้กองทุนค่าธรรมเนียมการศึกษาเพื่อการพัฒนามหาวิทยาลัย ตามระเบียบมหาวิทยาลัยธรรมศาสตร์ว่าด้วยกองทุนค่าธรรมเนียมการศึกษาเพื่อการพัฒนามหาวิทยาลัย พ.ศ. ๒๕๓๙ และที่แก้ไขเพิ่มเติมตามระเบียบมหาวิทยาลัยธรรมศาสตร์ว่าด้วยกองทุนค่าธรรมเนียมการศึกษาเพื่อการพัฒนามหาวิทยาลัย (ฉบับที่ ๒) พ.ศ. ๒๕๕๐ และระเบียบมหาวิทยาลัยธรรมศาสตร์ว่าด้วยกองทุนค่าธรรมเนียมการศึกษาเพื่อการพัฒนามหาวิทยาลัย (ฉบับที่ ๓) พ.ศ. ๒๕๔๒ เป็นกองทุนตามข้อบังคับนี้

 **ข้อ ๒๖** ให้คณะกรรมการซึ่งดำรงอยู่ก่อนวันที่ข้อบังคับนี้มีผลใช้บังคับปฏิบัติหน้าทีคณะกรรมการตามข้อบังคับนี้ต่อไปจนกว่าจะได้มีการแต่งตั้งคณะกรรมการตามข้อบังคับนี้

 **ข้อ ๒๗** ให้การดำเนินการตามระเบียบมหาวิทยาลัยธรรมศาสตร์ว่าด้วยกองทุนค่าธรรมเนียมการศึกษาเพื่อการพัฒนามหาวิทยาลัย พ.ศ. ๒๕๓๙ และที่แก้ไขเพิ่มเติมตามระเบียบมหาวิทยาลัยธรรมศาสตร์ว่าด้วยกองทุนค่าธรรมเนียมการศึกษาเพื่อการพัฒนามหาวิทยาลัย (ฉบับที่ ๒)
พ.ศ. ๒๕๕๐ และระเบียบมหาวิทยาลัยธรรมศาสตร์ว่าด้วยกองทุนค่าธรรมเนียมการศึกษาเพื่อการพัฒนามหาวิทยาลัย (ฉบับที่ ๓) พ.ศ. ๒๕๔๒ อยู่ก่อนวันที่ข้อบังคับนี้มีผลใช้บังคับให้ดำเนินการตามระเบียบเดิมต่อไปจนกว่าจะแล้วเสร็จ

 ประกาศ ณ วันที่ ๓๐ เดือน สิงหาคม พ.ศ. ๒๕๖๔

 (ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย